ྋགོང་ས་རྒྱལ་དབང་ཐམས་ཅད་མཁྱེན་པའི་སྐུ་ཚེ་བརྟན་ཅིང་འཕྲིན་ལས་རྒྱས་པའི་གསོལ་འདེབས་རྟག་བརྟན་རྡོ་རྗེའི་རང་སྒྲ་ཞེས་བྱ་བ་བཞུགས་སོ། །ཨོཾ་སྭཱ་སྟི། ལྷུན་གྲུབ་སྤྲོས་བྲལ་བདེ་ཆེན་རོལ་པའི་ཀློང༌། །ཆོས་ལོངས་སྤྲུལ་པའི་གངས་ཀྱི་ཤ་ར་བྷ། །ལས་བྱུང་སེམས་ཀློང་མན་ངག་འོ་མའི་གཏེར། །སྔ་འགྱུར་རྒྱལ་བའི་རིང་ལུགས་གཙང་མའི་མཐུས། །ཕྱག་ན་པདྨོ་བསྟན་འཛིན་རྒྱ་མཚོ་ཆེ། །རྨད་བྱུང་གསང་གསུམ་རྟག་པའི་གཤིས་གྲུབ་ཅིང༌། །ཕན་བདེའི་མཛད་བཟང་ནམ་མཁའི་མཐའ་དང་འགྲོགས། །འཕྲིན་ལས་ཉི་ཟླའི་འོད་སྣང་འབར་གྱུར་ཅིག ། གསུང་རབ་དགོངས་འགྲེལ་བཅས་པའི་བཀའ་ལུང་ཀུན། །གང་ཟག་གཅིག་གི་ཉམས་ལེན་གདམས་པའི་གནད། །འགལ་མེད་གྲོགས་སུ་ཁྱེར་བའི་ལམ་བཟང་མཆོག ། ཇོ་བོ་བཀའ་གདམས་རིང་ལུགས་གཙང་མའི་མཐུས། །ཕྱག་ན་པདྨོ་བསྟན་འཛིན་རྒྱ་མཚོ་ཆེ། །རྨད་བྱུང་གསང་གསུམ་རྟག་པའི་གཤིས་གྲུབ་ཅིང༌། །ཕན་བདེའི་མཛད་བཟང་ནམ་མཁའི་མཐའ་དང་འགྲོགས། །འཕྲིན་ལས་ཉི་ཟླའི་འོད་སྣང་འབར་གྱུར་ཅིག ། ལྟ་བ་མཐའ་བྲལ་མཻ་ཏྲི་པ་ཡི་ལུགས། །རྨད་བྱུང་སྤྱོད་པ་བཀའ་གདམས་རིང་ལུགས་འཆང༌། །མན་ངག་སྙིང་པོ་ན་རོ་ཏཱ་པའི་སྲོལ། །བཀའ་བརྒྱུད་རྒྱལ་བའི་རིང་ལུགས་གཙང་མའི་མཐུས། །ཕྱག་ན་པདྨོ་བསྟན་འཛིན་རྒྱ་མཚོ་ཆེ། །རྨད་བྱུང་གསང་གསུམ་རྟག་པའི་གཤིས་གྲུབ་ཅིང༌། །ཕན་བདེའི་མཛད་བཟང་ནམ་མཁའི་མཐའ་དང་འགྲོགས། །འཕྲིན་ལས་ཉི་ཟླའི་འོད་སྣང་འབར་གྱུར་ཅིག ། ཞེན་པ་བཞི་དང་བྲལ་བའི་ལྟ་སྤྱོད་བཟང༌། །གསུང་ངག་ལམ་འབྲས་སྒོམ་པའི་མན་ངག་ཟབ། །འཕྲིན་ལས་ཕྱོགས་བརྒྱར་འབར་བའི་རྣམ་ཐར་སྙན། །དཔལ་ལྡན་ས་སྐྱའི་རིང་ལུགས་གཙང་མའི་མཐུས། །ཕྱག་ན་པདྨོ་བསྟན་འཛིན་རྒྱ་མཚོ་ཆེ། །རྨད་བྱུང་གསང་གསུམ་རྟག་པའི་གཤིས་གྲུབ་ཅིང༌། །ཕན་བདེའི་མཛད་བཟང་ནམ་མཁའི་མཐའ་དང་འགྲོགས། །འཕྲིན་ལས་ཉི་ཟླའི་འོད་སྣང་འབར་གྱུར་ཅིག ། གཞན་གནོད་གཞི་ལས་ལྡོག་པའི་སྤྱོད་པ་བཙུན། །རྟག་ཆད་མཐའ་དང་བྲལ་བའི་ལྟ་བ་ཟབ། །བྱིངས་རྨུགས་མུན་པ་བྲལ་བའི་སྒོམ་པ་བཟང༌། །མཉམ་མེད་དགའ་ལྡན་རིང་ལུགས་གཙང་མའི་མཐུས། །ཕྱག་ན་པདྨོ་བསྟན་འཛིན་རྒྱ་མཚོ་ཆེ། །རྨད་བྱུང་གསང་གསུམ་རྟག་པའི་གཤིས་གྲུབ་ཅིང༌། །ཕན་བདེའི་མཛད་བཟང་ནམ་མཁའི་མཐའ་དང་འགྲོགས། །འཕྲིན་ལས་ཉི་ཟླའི་འོད་སྣང་འབར་གྱུར་ཅིག ། ཕྱི་ནང་གཞན་གསུམ་དུས་ཀྱི་འཁོར་ལོ་དང༌། །རི་ཆོས་ངེས་དོན་གཞན་སྟོང་ཆེན་པོའི་སྲོལ། །ཟུང་འབྲེལ་བཀའ་སྲོལ་རྒྱུད་པའི་མན་ངག་རྒྱུན། །རྨད་བྱུང་ཇོ་ནང་རིང་ལུགས་གཙང་མའི་མཐུས། །ཕྱག་ན་པདྨོ་བསྟན་འཛིན་རྒྱ་མཚོ་ཆེ། །རྨད་བྱུང་གསང་གསུམ་རྟག་པའི་གཤིས་གྲུབ་ཅིང༌། །ཕན་བདེའི་མཛད་བཟང་ནམ་མཁའི་མཐའ་དང་འགྲོགས། །འཕྲིན་ལས་ཉི་ཟླའི་འོད་སྣང་འབར་གྱུར་ཅིག ། མཚུངས་མེད་ཐུབ་པའི་མདོ་སྔགས་གཞུང་ལུགས་ཀུན། །དྲི་མེད་ལུང་རིགས་གཙང་མས་འབྱེད་པ་ལ། །རྩོད་མེད་མཁས་རྒུས་མགྲིན་གཅིག་བསྔགས་པའི་ཡུལ། །བསླུ་མེད་བུ་སྟོན་རིང་ལུགས་གཙང་མའི་མཐུས། །ཕྱག་ན་པདྨོ་བསྟན་འཛིན་རྒྱ་མཚོ་ཆེ། །རྨད་བྱུང་གསང་གསུམ་རྟག་པའི་གཤིས་གྲུབ་ཅིང༌། །ཕན་བདེའི་མཛད་བཟང་ནམ་མཁའི་མཐའ་དང་འགྲོགས། །འཕྲིན་ལས་ཉི་ཟླའི་འོད་སྣང་འབར་གྱུར་ཅིག ། གསུང་རབ་དགོངས་འགྲེལ་བཅས་པའི་ངེས་དོན་དང༌། །རྒྱ་ཆེན་ཀུན་རྫོབ་རིག་པའི་ཤེས་བྱ་ཀུན། །རྣམ་པར་འབྱེད་ལ་གཞན་དྲིང་མི་འཇོག་པའི། །མཚུངས་མེད་བོ་དོང་རིང་ལུགས་གཙང་མའི་མཐུས། །ཕྱག་ན་པདྨོ་བསྟན་འཛིན་རྒྱ་མཚོ་ཆེ། །རྨད་བྱུང་གསང་གསུམ་རྟག་པའི་གཤིས་གྲུབ་ཅིང༌། །ཕན་བདེའི་མཛད་བཟང་ནམ་མཁའི་མཐའ་དང་འགྲོགས། །འཕྲིན་ལས་ཉི་ཟླའི་འོད་སྣང་འབར་གྱུར་ཅིག ། མདོར་ན་ཐུབ་ཆེན་ཀཻ་ལ་ཤ་རིའི་སྤོ། །ལས་བྱུང་ཁ་འབབ་རྣམ་བཞིའི་བདུད་རྩིའི་རྒྱུན། །བྱང་རྒྱུད་བྷོ་ཊའི་ཞིང་ཁམས་ལ་འཇོ་བའི། །དྲི་མེད་ཞི་བསིལ་རྣམ་བྱང་བདེན་པའི་མཐུས། །ཕྱག་ན་པདྨོ་བསྟན་འཛིན་རྒྱ་མཚོ་ཆེ། །རྨད་བྱུང་གསང་གསུམ་རྟག་པའི་གཤིས་གྲུབ་ཅིང༌། །ཕན་བདེའི་མཛད་བཟང་ནམ་མཁའི་མཐའ་དང་འགྲོགས། །འཕྲིན་ལས་ཉི་ཟླའི་འོད་སྣང་འབར་གྱུར་ཅིག ། མགོན་པོ་གང་གི་རྨད་བྱུང་ཐུགས་བསྐྱེད་དང༌། །གངས་ཅན་འགྲོ་བའི་མི་ཕྱེད་དད་པ་ཟུང༌། །ལུས་དང་གྲིབ་མ་ཇི་བཞིན་འགྲོགས་པ་ཡི། །ནམ་ཡང་བསླུ་མེད་དམ་ཚིག་གཙང་མའི་མཐུས། །ཕྱག་ན་པདྨོ་བསྟན་འཛིན་རྒྱ་མཚོ་ཆེ། །རྨད་བྱུང་གསང་གསུམ་རྟག་པའི་གཤིས་གྲུབ་ཅིང༌། །ཕན་བདེའི་མཛད་བཟང་ནམ་མཁའི་མཐའ་དང་འགྲོགས། །འཕྲིན་ལས་ཉི་ཟླའི་འོད་སྣང་འབར་གྱུར་ཅིག ། དེ་ལྟར་གདུང་ཤུགས་དྲག་པོས་ཉེར་བསྐུལ་ན། །རྩ་གསུམ་ལྷ་དང་བླ་མའི་བྱིན་རླབས་དང༌། །ལས་འབྲས་རྟེན་འབྱུང་བསླུ་མེད་བདེན་པའི་མཐུས། །ཇི་ལྟར་སྨོན་པའི་དོན་ཀུན་འགྲུབ་གྱུར་ཅིག ། ཅེས་པ་འདིའང་མགོན་པོ་གང་གི་སྐུ་རབས་ཕྲེང་བ་རིམ་བརྒྱུད་ཀྱི་རྣམ་པར་ཐར་པ་ལ་ཤེས་ནས་དད་པ་ཐོབ་ཅིང༌། བཤེས་གཉེན་མཁས་པ་དུ་མའི་བཀའ་དྲིན་ལ་བརྟེན་ནས་སྡེ་སྣོད་གསུམ་གྱིས་བསྡུས་པའི་རྒྱ་བོད་ཀྱི་གཙུག་ལག་ཤེས་བྱ་རིག་པའི་གནས་ཕལ་བོ་ཆེ་ལ་འཆད་རྩོད་རྩོམ་པའི་བློ་གྲོས་ཀྱི་སྤོབས་པ་དགེ་ཡང༌། ཐོས་དོན་རྒྱུད་ལ་སྦྱར་བའི་ཉམས་ལེན་གྱི་སྐལ་བས་དབུལ་བ་མདོ་ཁམས་བེ་རི་རྒྱལ་པོའི་བཀའ་འབངས་སུ་གཏོགས་པ་བློ་བཟང་ཐུབ་བསྟན་འཇིགས་མེད་དབང་རྒྱལ་ལམ་བརྡ་སྤྲོད་ཀུན་བཤད་ཀྱི་མིང་དུ་ངག་དབང་དབྱངས་ཅན་དགྱེས་པའི་བློ་ལྡན་དུ་འབོད་པས་རབ་བྱུང་བཅུ་བདུན་པའི་ཤིང་བྱ་ལོའི་ས་ག་ཟླ་བའི་དཀར་ཕྱོགས་རྒྱལ་བ་དང་པོར་༢༠༠༥/༥/༡༡འཕགས་ཡུལ་ནུབ་ཕྱོགས་ཧི་མ་ཅལ་མངའ་ཁུལ་འཛམ་གླིང་གནས་ཆེན་ཉེར་བཞིའི་ཡ་གྱལ་ཀུ་ལི་མ་ན་ལི་ཞེས་སྐབས་གསུམ་མཛེས་ལྗོངས་མི་ཡུལ་དུ་འཕོས་པ་འདྲ་བའི་གནས་མཆོག་བྱེས་འབྱོར་དྭགས་པོ་བཤད་སྒྲུབ་གླིང་གི་གདན་སར་གདུང་ཤུགས་དྲག་པོས་སྦྱར་བ་དགེ་ལེགས་འཕེལ། ། ། །